ועדת העבודה, הרווחה והבריאות, כנסת 17, פרוטוקול מספר 388, 2008-02-25 11:00

רן כהן: בוקר טוב, אני מתכבד לפתוח את הישיבה.

רן כהן: התבקשתי על ידי יו"ר הוועדה הקבוע להחליף אותו לדיון הזה, אני עושה זאת בחפץ לב.

רן כהן: נדמה לי שמדובר בסוגייה חשובה ואני מברך את חבר הכנסת אמנון כהן שיזם את התיקון הזה.

רן כהן: זו הכנה לקריאה ראשונה, הדיון הראשון היה לפני כחודש.

רן כהן: חבר הכנסת כהן, אני מבין שלפני כחודש ימים ניתנה ארכה למשרדי האוצר והתמ"ת להגיע להסכם לגבי התיקונים המוצעים בחוק.

רן כהן: נבקש מחבר הכנסת כהן להציג את עיקרי החוק, בבקשה.

אמנון כהן: תודה, אדוני.

אמנון כהן: אני מכיר את הרגישות שלך בנושאים החברתיים.

אמנון כהן: החוק מדבר שאני רוצה להחזיר את הגלגל לקדמותו.

אמנון כהן: בתיקון שעשו במדיניות הכלכלית בשנת 2002-2003, שהורידו את כל אלה שרוצים ללכת להכשרה מקצועית בתמריץ שלילי.

אמנון כהן: כיום אם מובטל רוצה להיכנס להכשרה אחרת, הוא לא צריך לקבל הכשרה, ואומרים לו: אתה לא צריך לקבל הכשרה ומראש תוותר על 30%-50% מגובה האבטלה שקיבלת.

אמנון כהן: הם אומרים שזה דמי רצינות, אני אומר שזה דמי קנס.

אמנון כהן: זו בעיה אחת.

אמנון כהן: בעיה שנייה היא שאחרי שעבר מבחנים ונמצא מתאים לקורס, נאמר שמשך הקורס ארבעה חודשים, הזכאות של אותו אדם היא נאמר שלושה חודשים לדמי אבטלה, החודש הנוסף שנשאר לו לסיים את הקורס, אחרי שכבר הפסיד מדמי אבטלה שלו 30%-50%, גם בחודש הזה הוא לא מקבל את ההשתתפות המצומצמת הזו של דמי אבטלה, וקשה לו להיכנס כי הוא מפסיד את הסכום, שתיים, הוא לא רוצה להיכנס כי הוא אומר: בין כה אחרי חודשיים שלושה של הקורס, לא אוכל לסיים אותו בחודש האחרון כי לא יהיו לי דמי קיום, לא אוכל לשלם את המשכנתא, את המכולת, לכן הוא אומר: מראש לא אכנס.

אמנון כהן: כמדינה עלינו לתת את הדעת על כך.

אמנון כהן: המדינה צריכה לעודד אנשים להיכנס למעגל העבודה, אך מצד שני אנו מדכאים את אלה שרוצים להיכנס להכשרות וכתוצאה מכך להשתלב במעגל העבודה.

רן כהן: בעצם בשוק התעסוקה ככל שיש לך הכשרה מקצועית יותר גדולה, ייחודית, הסיכוי שלך להיקלט בעבודה הוא הרבה יותר גדול.

אמנון כהן: אני מבין שייתכן, במצב הקודם היו כאלה שניצלו לרעה את החוק, שניצל את מלוא זכותו לדמי אבטלה ובשבוע האחרון של דמי האבטלה ניצל את הקורס, ועוד אם הקורס היה כזה שהוא לא הלך לעבוד בו אחר כך, כלומר המדינה גם שילמה גם את הקורס, גם דמי אבטלה, ובסוף הוא לא השתלב בעבודה.

אמנון כהן: צריך למנוע את זה.

אמנון כהן: לכן אמרתי שיקום מנגנון לפי צרכי המשק- -

רן כהן: הקנס הזה גם לא מונע את הניצול הזה.

אמנון כהן: היום אנו צריכים לתת לאנשים להיכנס למעגל העבודה.

אמנון כהן: זו צריכה להיות המטרה של המדינה שלנו, וכדי לתת לו את העידוד עלינו להוריד את הקנס שהוא צריך לשלם בקורסים שהוא הולך לקבל.

אמנון כהן: בדיונים שעלו בינינו, וישבנו בחדר שלי, ואמרנו שחייבת להיות פה עבודה מקצועית על פי בדיקת צורכי המשק, אילו קורסים אנו חייבים היום להכשיר את האנשים כדי לתת פתרונות למשק.

אמנון כהן: לגבי הקורסים שאני כמדינה מעודד אותם, לגביהם יהיה תנאי מסוים – יש קורסים שהאזרח אומר: הקורס שהמדינה רוצה לא מעניין אותי.

אמנון כהן: אני רוצה דווקא ללכת לקורס שאני רוצה אותו, אז לגבי אותם אנשים שההשתתפות שלו בקורס, שתהיה יותר גבוהה, אני רוצה כמדינה שהוא ייצא לעבוד, אבל ההשתתפות שלי בלמידה שלו תהיה פחות, למשל.

אמנון כהן: העיקר, לא לפגוע בעידוד.

אמנון כהן: אגב, גם האוצר וגם התמ"ת מבינים את זה, רק יש להם דרכי פתרון אחרים.

רן כהן: המקור התקציבי לסיוע הזה, לאנשים שהולכים להכשרה מקצועית זה האוצר דרך משרד התמ"ת?

אבי צרפתי: ענף ביטוח אבטלה במוסד לביטוח לאומי.

רן כהן: כלומר זה תקציבי ביטוח לאומי פרופר.

רן כהן: אני מבין שהביטוח הלאומי לא מתנגד לחוק הזה?

רן כהן: יפה, תודה.

שלום בן-משה: בניסיון המצטבר שלנו אנשים מהסיבות שמנה חבר הכנסת אמנון כהן לא מגיעים להכשרה מקצועית, ואני מדבר על אלפים שנמצאים בשכבות הגיל מאחרי צבא עד גיל 30 ומעלה.

שלום בן-משה: אלה אנשים שלא הולכים לאקדמיה והיכולת שלהם לעבוד זה לעשות הכשרה מקצועית בתחום מסוים.

רן כהן: זו תקופת הגיל הכי קריטית לרכישת מקצוע.

שלום בן-משה: נכון, וכשהם לא עושים את זה, הם בבררת מחדל הולכים לכל מיני עבודות מזדמנות, בעיקר בשירותי אבטחה למיניה, וזה לא הכשרה מקצועית, והמשק מפסיד שכבה מאוד בסיסית שיכלה כבר בשלב הזה להיכנס לתעשייה ולמשק במקצועות חיוניים.

חיים אמסלם: אם הם ילכו להכשרה, יפסידו אבטלה?

חיים אמסלם: שלום בן-משה: חבר הכנסת אמר שזה בין הסיבות.

חיים אמסלם: ודבר נוסף, יש לנו ניסיון שבמרכזים להכשרה מקצועית בכיתות למפעל שעושים, יש אנשים שעוזבים את הקורס טרם זמנו בגלל שאין להם ממה להתקיים.

רן כהן: מדובר על אלפים שלא נכנסים?

אבי צרפתי: עד שנת 2003 במשך כמעט כל שנה בין 11% ל-12% מהמובטלים השתתפו בקורסים של ההכשרה המקצועית, אז דובר היה על קרוב ל-12 אלף איש שהשתתפו.

אבי צרפתי: כשתוקן החוק ב-2003 ירדנו לפחות מאחוז אחד מהמובטלים.

רן כהן: קטסטרופה.

אבי צרפתי: ואני שואל, האמנם אין בקרב המובטלים אנשים שזקוקים להכשרה מקצועית ואין להם מקצוע?

שלום בן-משה: דבר שני, יש כאלה שבכל זאת נכנסים חרף מה שאתה קורא קנס, וחרף העובדה שהולך להסתיים להם דמי אבטלה בגלל משך זמן, הם שורדים עוד חודש חודשיים ומפסיקים.

שלום בן-משה: הרבה מפסיקים תוך כדי זה כי הם לא יכולים להתקיים.

שלום בן-משה: לגבי הפתרון, ישבנו בחודש האחרון מספר פעמים עם האוצר כדי לפתור את העניין.

שלום בן-משה: אנו במצב של צעד קדימה, שניים אחורה.

שלום בן-משה: יש שני מודלים לפתרון; הפתרון שחבר הכנסת מציע זה להחזיר את מצב החוק לקדמותו ואז לכאורה הבעיה נפתרת בצורה פשוטה יותר.

רן כהן: זה אומר שבתקופת ההכשרה הם מקבלים את דמי האבטלה במלואם עד סיום הקורס.

רועי קרת: ההצעה שבפניכם לא מחזירה את המצב לקדמותו.

רועי קרת: במצב הקודם למשל לא היתה הגבלה מבחינת הימים.

רועי קרת: אם התחלת את ההכשרה המקצועית, יכולת לקבל דמי אבטלה עד שסיימת.

רועי קרת: פה יש הגבלה טובה, שאתה צריך תוך 18 חודשים לסיים, 18 חודשים מהתאריך הקובע.

רועי קרת: אתה יכול להתחיל את ההכשרה המקצועית בתוך שנה מהיום שהפכת למובטל ואז יש לך חצי שנה לסיים את ההכשרה.

רן כהן: אין מחלוקת על כך שמה שמוצע כאן זה שבכל משך ההכשרה המקצועית, האדם שבא להכשרה מקצועית מקבל דמי אבטלה- -

רועי קרת: ובלבד שהוא סיים אותה תוך 18 חודשים מהיום שהפך לראשונה למובטל.

רועי קרת: אני מניח שזה יכניס את רוב המקרים.

רן כהן: אני מבין, אבל האדם הזה יהיה זכאי לדמי אבטלה במלואם.

שלום בן-משה: אלה שלא ייכללו יהיו בשוליים.

שלום בן-משה: יש על השולחן שני פתרונות אפשריים; זה שחבר הכנסת מציע, שהוא לכאורה הפשוט ביותר, ולתקן את החקיקה, שיהיה יותר טוב מהמצב הנוכחי.

שלום בן-משה: האפשרות השנייה שלא עוסקת בחקיקה אלא להשאיר את המצב בחקיקה כמו שהוא ולמצוא דרכים על ידי החלטת ממשלה בצורת נהלים, איך לשנות את העניין.

רן כהן: מבחינת הכנסת זה לא בא בחשבון.

רן כהן: אי אפשר לעשות צחוק מהכנסת.

רן כהן: הכנסת צריכה לחוקק.

רן כהן: אני מכיר את הפטנטים האלה.

שלום בן-משה: אני פקיד במדינה, ואני לא אומר פה את האני מאמין שלי.

שלום בן-משה: יש פה שתי אפשרויות – אחת של חבר הכנסת כהן, שהיא הצעה טובה מאוד, והאפשרות השנייה זה פתרון לא בדרך של חקיקה אלא בדרך שמציעה דרכים על פי מה שנסכים בינינו לאוצר, ונמצא דרכים איך במקום חקיקה לתת מלגה או שכר לימוד כך שמי שלומד יוכל לקבל שכר לימוד או מלגה לתקופה שהוא לומד, והקנס לא יבוטל כולו אלא באופן חלקי וזה דיפרנציאציה שעושה בין מי שהולך למקצועות עדיפים לבין אחרים.

שלום בן-משה: אם תקבלו את ההצעה הזו, נצטרך לבקש מכם זמן כדי לעשות פיין טיונינג.

רן כהן: מה סדר גודל של התמשכות ההכשרות המקצועיות?

שלום בן-משה: עד 2002 ששינו את החוק, ההכשרות המקצועיות היו יותר משנה.

שלום בן-משה: בשנים האחרונות כתוצאה מזה שהמציאות כפתה עלינו- -

רן כהן: איזה קורס זה שנה?

שלום בן-משה: יש קורס CNC שנמשך שנה, למשל, יש קורסי חשמל, שהם טעונים רישוי, שזה שנה.

שלום בן-משה: באופן כללי, רוב הקורסים שלנו הממוצע שלהם חצי שנה, ומיעוטם ובכלל אלה שמניתי עכשיו הם על פני שנה כי הם מסובכים יותר או טעונים רישוי, שאתה צריך לקבל השכלה הרבה יותר רחבה.

רן כהן: אז גם הקורסים קוצצו, גם הלומדים קוצצו, בקיצור ההכשרה המקצועית הידלדלה לשפל המדרגה.

חזקיה ישראל: אנו תומכים בהצעה של חבר הכנסת כהן.

חזקיה ישראל: אני חושב שזה תיקון עיוות.

חזקיה ישראל: התיקון פגע בנושא ההכשרה המקצועית, פגע באנשים שרצו להיכנס לנושא הכשרה מקצועית.

חזקיה ישראל: איני רואה סיבה להתחיל עם התחכמויות ולמצוא מנגנונים למלגות ומנגנונים מינהליים, להמציא דברים חדשים.

חזקיה ישראל: גם כך אם מסתכלים לגבי הזכאויות של אנשים לדמי אבטלה, גם כך היו קיצוצים מספיק, כשההצעה של חבר הכנסת אמנון כהן טובה, יש לקדמה ולא למצוא מנגנונים חדשים.

חזקיה ישראל: זו דרך המלך ואני מציע ללכת בה.

יובל יעקובי: הצעת החוק הזו היא בתיאום עם הממשלה.

יובל יעקובי: הפתרון אינו רק של נהלים בממשלה אלא פתרון משולב של חקיקה והחלטת ממשלה.

יובל יעקובי: אנו מקווים לתאם עם חבר הכנסת לקחת את כוונת החוק ולהפוך אותה לפחות גורפת.

יובל יעקובי: גם חזקיה היה מסכים אתנו, אני חושב.

יובל יעקובי: אנו רוצים להפוך את כוונת החוק למוטה למקצועות מסוימים.

רן כהן: ברור שמה שהיה גורף זה הגזרות שהיו ב-2003.

רן כהן: מה פה גורף?

רן כהן: לדעתי היה צריך לחזור יותר משהיה לפני 2003 כדי לעודד עוד יותר הכשרה מקצועית.

יובל יעקובי: השינויים שהיו ב-2002-2003 היו חלק ממדיניות הממשלה של התמקדות במקבלי הבטחת הכנסה יותר מאשר המובטלים.

יובל יעקובי: אנו חיים בעולם של מגבלת תקציב והיינו צריכים לעשות סדרי עדיפויות.

רן כהן: כמה זה תקציב הכשרת מבוגרים?

שלום בן-משה: 50 מיליון.

שלום בן-משה: פעם זה היה 300 מיליון.

רן כהן: 15 מיליארד ₪ הולכים היום להטבות מס ברפורמה לעשירון העליון.

רן כהן: מה יותר טוב למשק הישראלי, מה-15 מיליארד האלה לקחת 100, 200 מיליון להכשרה מקצועית לאנשים צעירים כדי שילכו לעבוד במקצוע ראוי או להמשיך את ההטבות המטורפות האלה?

יובל יעקובי: כמובן, משרד האוצר מסכים עם חברי הכנסת ועם כל היושבים פה שהכשרה מקצועית זה דבר חשוב וקריטי לשוק העבודה.

יובל יעקובי: אני מדבר על המגמה שהיתה להתמקד במקבלי הבטחת הכנסה.

יובל יעקובי: זו היתה אחת הסיבות לשינויים.

יובל יעקובי: הסיבה השנייה לשינויים היתה תופעה של הקצאה לא מיטבית של תקציבי הכשרה מקצועית למובטלים שנהנו מהארכת הזכאות לדמי אבטלה עם הצטרפותם לקורסי ההכשרה המקצועית.

אמנון כהן: כמה היו כאלה?

יובל יעקובי: אנו לא יודעים למדוד את זה.

יובל יעקובי: אין ספק שלא צריך לפגוע באלה שבאמת רצו לעשות הכשרה מקצועית.

שלום בן-משה: - -

רן כהן: גם כשתעשו את הנהלים הכי טובים שתביאו לנו בישיבה הבאה, עדיין יהיו כאלה שינצלו לרעה.

רן כהן: אין חוק שלא מנצלים אותו לרעה.

יובל יעקובי: אבל תהיה פה הקצאה מיטבית של התקציבים האלה.

יובל יעקובי: אנו רוצים את השינוי חקיקה בעניין הביטול של 30% "קנס", לשנות את זה בחקיקה כך ששר התמ"ת בהסכמת שר האוצר יקבעו באיזה ענפים, באילו קורסים יהיו 30% הפחתה מדמי אבטלה ובאילו לא.

יובל יעקובי: כך נוכל לנתב את המובטלים למקצועות שבהם יש צורך בשוק העבודה, וגם באופן שיחייב השמה.

רן כהן: היום מי קובע איזה הכשרות מקצועיות יש?

רן כהן: הממשלה.

יובל יעקובי: נכון.

יובל יעקובי: כדי לתת לממשלה כלים מקצועיים, להפנות את המובטלים למקצועות שבהם יש סיכוי גבוה להשמה, אנו משתמשים בדיונים בינינו בדוגמה שבין ספרות מצד אחד כמקצוע שבו לא נבטל את ההפחתה של ה-30% לעומת מקצועות של תעשייה, רתכות, זה יהיה מקצועות שבהם המובטלים יוכלו להיכנס לקורסים האלה בלי להיפגע מדמי אבטלה.

יובל יעקובי: המרכיב השני, כדי להימנע ממתן הארכה גורפת של זכאות לדמי אבטלה, שבה כל מובטל ייכנס לכל קורס וייהנה מזה, נתחיל מנגנון מסודר של מלגות שגם אותו נשמח לתאם עם חבר הכנסת אמנון כהן, מנגנון שבו נוכל לתמוך במובטלים במקצועות מחליפי עובדים זרים, במקצועות של תעשייה, של בניין, במקצועות שבהם יש אופק תעסוקתי.

יובל יעקובי: שם ניצור מנגנון של מלגות.

יובל יעקובי: בעצם אנו לוקחים את הרעיון של הצעת החוק הזו והופכים אותו לפחות גורף ויותר ממוקד.

רן כהן: ב-12:30 יש לנו ישיבה עם שר האוצר של השדולה החברתית, ואחד הדברים שאני מתכוון לדבר אתו זה על זה.

רן כהן: השכל הישר שלי לא תופס את זה.

רן כהן: לדעתי, מדינת ישראל היום היתה צריכה להשקיע מיליארד ₪ כדי שהצעירים שלה ילכו לעבוד.

רן כהן: עד לאן הטירוף הזה יכול לעלות?

רן כהן: אתם אומרים: מידתיות.

רן כהן: מה מידתיות?

רן כהן: מצדי, שיהיו מקסימום ענפים של הכשרה מקצועית שמתאימים למשק, אבל את זה אתם קובעים יחד עם משרד התמ"ת.

רן כהן: אז מה הבעיה שלכם?

רן כהן: אתם קובעים באיזה קורסים, אתם קובעים את אורך הקורסים, המובטל צריך רק לרצות לעשות את זה.

רן כהן: תן לו עוד 10,000 ₪ בחודש שילך ללמוד.

יובל יעקובי: פתרון של מלגות לא היה קיים עד היום, והמטרה של המלגות האלה היא פתרון לבעיה שאתה מעלה, החלפת עובדים זרים.

יובל יעקובי: כך הממשלה תוכל להפנות את המובטלים בדיוק למקצועות האלה.

אמנון כהן: אדוני היושב ראש, אני מצטער שנתתי כל כך הרבה שעות להצעת החוק הזו גם לגופים מקצועיים ואתם לא מתחשבים במציע החוק.

אמנון כהן: הסברתי עשרות פעמים, נושא הקנס חייב לרדת.

אמנון כהן: זה אינטרס של מדינת ישראל שאנשים ייצאו לעבוד.

אמנון כהן: אנשים שאני כמדינה רוצה להוביל אותם לענפים מסוימים, בסדר גמור, ההשתתפות שלהם לקורס יהיה נמוך.

אמנון כהן: אבל האזרח שירצה ללכת לנתיב אחר, לא על פי מה שקבעו שרים כמדיניות הממשלה, אחד נאמר רוצה ללכת לקורס ספרות, זו אמנם לא מדיניות של הממשלה, אבל לי יש אינטרס כמדינה שייצא לעבוד.

אמנון כהן: אני את הקנס מלמעלה, לא רוצה לגעת בו.

אמנון כהן: אני מוריד לו את זה.

אמנון כהן: אבל מההשתתפות שלך בקורס, פה תהיה 40% משכר לימוד.

אמנון כהן: אני רוצה כמדינה שתלך לעבוד, הייתי מעדיף שתלך למשהו אחר, אבל ההשתתפות שלך בקורס תהיה 40% מהעלות.

אמנון כהן: אבל אל תוריד מלמעלה.

אמנון כהן: תן את העידוד הזה, שלא תהיה התלבטות לאדם ללמוד.

אמנון כהן: הנושא של מלגה, אני לא יודע איזו החלטה זו.

אמנון כהן: אני רואה פה חוקים שאתם מבטלים בחוק ההסדרים, כל שכן החלטת ממשלה כזו או אחרת, איך שקיבלתם את ההחלטה, שבוע אחרי זה אתם יכולים לבטל אותה.

אמנון כהן: אמרתי שאתאם אתכם, אבל אתם רק בעמדה שלכם מתבצרים.

אמנון כהן: אני מציע, אדוני היו"ר, אני מבקש שנצביע על הצעת החוק כפי שהיא לקריאה ראשונה ונמשיך להידיין עם משרדי הממשלה.

אמנון כהן: אולי הוא ישכנע אותי בנושא המלגות, בקצה איך זה יוצא, שלא יהיה מצב שבגלל שאדם לא מסיים את הקורס, בגלל שהמלגה לא מספיקה לו, לא קלעתי למטרה.

אמנון כהן: אם אשתכנע, נוכל לשנות פה ושם את הדברים בהתבסס שאלמד את הסוגייה הזו לעומק.

אמנון כהן: אחד שנכנס לקורס, המטרה שלי שיסיים אותו וישתלב בתעסוקה.

אמנון כהן: אם הגעתי לזה עם המלגה שלו, אני פתוח.

אמנון כהן: אבל כרגע לא השתכנעתי שזה יפתור את הבעיה.

רן כהן: אני מקבל את הצעתך.

רן כהן: מאחר שמדובר על קריאה ראשונה ולא שנייה ושלישית, בכלל אין בעיה.

רן כהן: אם האוצר ירצו לדבר עם חבר הכנסת אמנון כהן- -

אמנון כהן: אני מתחייב לדבר אתכם, לשבת, למצוא את הפתרון, אני רוצה לעשות את זה בתיאום, כי האינטרס שלנו משותף.

רן כהן: אנו מבקשים שתיתנו לנו את העלות התקציבית של הצעת החוק.

וילמה מאור: ביקשנו שיביאו אותה לישיבה בכתב ואנו לא מקבלים אותה.

יובל יעקובי: אני יודע פחות או יותר את העלות התקציבית, אני לא רוצה להתחייב כי אני לא זוכר אותה ב-100%, ואביא אותה.

שלום בן-משה: זה כ-4 מיליון ו-200.

יובל יעקובי: אני מעריך שזה יותר.

אמנון כהן: אני מבקש מנציג האוצר שתכין לי את הטכניקה הזו עד הקצה.

רן כהן: לא מדובר בתקציב מדינה אלא בתקציב המוסד לביטוח לאומי, לכן העניין אחר לחלוטין.

איתי עצמון: לפי חוק יסוד משק המדינה, הוועדה צריכה לקבוע אם ההצעה תקציבית או לא.

יובל יעקובי: ואם נעביר את העלות התקציבית עד סוף היום?

יובל יעקובי: יש עלות תקציבית.

רן כהן: אני מבקש, יובל ושלום בן משה, בתיאום ביניכם עוד היום תעבירו ליועץ המשפטי את הנתון על העלות התקציבית ולמנהלת הוועדה, וגם אבי צרפתי.

איה דביר: לגבי המנגנון- -

אמנון כהן: נשב על זה לקראת שנייה ושלישית.

אמנון כהן: נעשה דיון אצלי.

איתי עצמון: קורא את הצעת החוק.

איתי עצמון: אני מציע שתאריך התחולה ייקבע לקראת הקריאה השנייה והשלישית.

רן כהן: שניכם רשאים להצביע, כי חבר הכנסת אמסלם הוא חבר, וחבר הכנסת אמנון כהן מחליף את חבר הכנסת דוד אזולאי.

רן כהן: אני מצביע, לסעיף 1 מי בעד?

רן כהן: תודה.

רן כהן: לסעיף 2, מי בעד?

רן כהן: תודה.

רן כהן: לכל החוק, מי בעד?

רן כהן: תודה.

רן כהן: החוק הוכן לקריאה ראשונה והוא יועבר למליאת הכנסת.

רן כהן: אני חוזר ומבקש לקבל את העלות התקציבית עד סוף היום.

רן כהן: אם זה מעל 5 מיליון, זה יהיה תקציבי.

רן כהן: אם פחות מ-5 מיליון, זה לא יהיה תקציבי.

רן כהן: מי בעד? תודה.

רן כהן: תודה רבה, הישיבה נעולה.